
Om forfatteren

SINDRE FINNES (f. 1964) er utdannet økonom ved Høyskolen i Molde og Norges Handelshøyskole. Han har vært gift med Erna Solberg i nærmere 30 år og har stått ved hennes side i opp- og nedturer. Selv har han jobbet for og i privat næringsliv, de siste 25 årene i NHO. Fritiden tilbringer han på tur i skog og fjell.

Om boken

Hvordan er det for en helt vanlig mann å være gift med statsministeren? Hvordan er det å leve et familieliv når medienes lyskastere står på døgnet rundt? Hvordan er det å møte amerikanske presidenter, førstedamer og globale superstjerner?

Sindre Finnes har opplevd alt dette og deler generøst fra sitt liv med Erna Solberg. Resultatet er en innsidefortelling om gleder og sorger, om stolte øyeblikk og hva det koster å realisere ambisjoner i toppolitikken.

Boken inneholder skarpe observasjoner fra sidelinjen og nye, oppsiktsvekkende opplysninger om noen av de største politiske skandalene og maktkampene fra de siste årene. Den er også en kjærlighetserklæring til en statsminister og partileder, mor og ektefelle.

Endelig

– Sindre har fått seg ny kjæreste, Erna, som er stortingsrepresentant. Jeg tror hun kan bli statsminister.

Ordene tilhørte min mor Reidun og ble sagt til en nær venninne av henne etter at hun hadde møtt Erna for aller første gang. Det var sommeren 1990 at jeg tok kjæresten min med hjem til foreldrene mine i Larsgården i Ålesund. Mor døde av kreft sju år senere, så hun fikk aldri oppleve at hun fikk rett. 

Jeg fikk heller ikke vite om spådommen før mange år etterpå. Det skjedde da jeg dro til Valldalen en helg i valgkampen i 2013, for å feire femtiårsdagen til min gode venn Leif Haagensen. Det var en klassisk sunnmørsfeiring: først fjelltur, så fest.

Selve festen fant sted på Knut Slinnings landskapshotell Juvet i Valldal. Før middagen tok Ivar Sølvberg, en av de andre gjestene, meg til side og ba om en prat. Hans mor var venninne av min mor, og hun hadde bedt ham om å fortelle meg om samtalen som de to kvinnene hadde hatt 23 år tidligere. Nå var det bare noen uker igjen før mor skulle få rett.

Selv var vi – Erna og jeg – sikre på at det endelig skulle skje. I flere tiår hadde vi jobbet mot dette målet: At hun skulle  bli statsminister. Kampene var mange, noen ganger harde. Men i medgang og motgang hadde vi alltid trodd på og aktivt jobbet for at dette skulle skje.

Helt siden målingene viste borgerlig flertall rundt jul etter valget i 2009, hadde vi trodd det ville gå mot regjeringsskifte ved neste korsvei. Følelsen ble enda sterkere etter et svært godt kommunevalg for Høyre i 2011. I valgkampen 2013 føltes det som om alle kritiske spørsmål fra media gikk til Høyre. Partiet ble angrepet fra alle kanter, og den avtroppende regjeringen fikk det lett. Gjennom valgkampen falt Høyre på meningsmålingene, men den siste uken stabiliserte tallene seg.

Erna brukte både helikopter, fly, buss og bil for å rekke over flest mulig steder i disse avgjørende dagene. Ofte tok det 18 timer fra hun dro av gårde om morgenen til hun kom hjem om kvelden. Da hadde hun gjerne vært på både valgmøter, husbesøk og debatter. Heldigvis sover hun som en god soldat: Hun slukner raskt så snart hun har tid, og sover alltid godt.

Også jeg var med på mye av valgkampen. Pressen var tidvis interessert i å snakke med meg, og i enkelte situasjoner kunne jeg avlaste Erna eller andre Høyre-politikere når journalistene trengte noen å intervjue. I en artikkel kalte en journalist fra Dagbladet meg «den nye Arne Olav», siden jeg kom til å bli den andre mannen som var gift med en norsk statsminister. Svenske Expressen syntes det var morsomt å høre at Erna hadde svensk familie. Jeg fortalte villig om en tante og onkel bosatt i Sverige, og om tre svenske fettere som var  norske statsborgere. I et intervju tre dager før valget innrømmet jeg at jeg så mørkt på de neste ukene; jeg visste at det kom til å bli mye styr.

Kvelden før den store dagen dro vi fra en hektisk valgkampinnspurt i Oslo til Bergen. Vi har hus på Skjold, et boligområde i Fana bydel like ved Lagunen kjøpesenter. Der delte Erna og jeg en flaske Muga, den spanske rødvinen som er hennes favoritt, og snakket om det vi hadde foran oss. Vi var optimistiske, men spente. 

Tidlig neste morgen, på selve valgdagen, deltok jeg via telefon på P4s frokostsending. Jeg sa at Erna hadde sovet godt, men fortalte også litt om det som ventet oss. Morgenverten Victoria Bryde spurte hvordan vi kunne tenke oss å sette vårt preg på statsministerboligen, og programlederkollega Daniel Høglund fulgte opp med å spørre om vi hadde planlagt å «kaste ut den slitne sofaen til Jens». Jeg hadde jo aldri vært i statsministerboligen og ante ikke om det var noen sliten sofa der, men tonen var god, og jeg var blid.

– Ja, det tenker jeg vi får gjøre, sa jeg.

Frokostintervjuet lever sitt eget liv den dag i dag, og ble sitert i alle de store avisene i etterkant. I årene som fulgte, skulle jeg stadig bli spurt om jeg hadde kastet ut denne sofaen. 

Etter intervjuet spiste jeg frokost med min kone, slik vi pleier å gjøre når vi har mulighet til det. Det var den siste stunden bare vi to skulle ha sammen på flere dager, og vi gikk nøye gjennom logistikken for hva som ville skje, og når og hvem vi skulle møte hvor. Så snart vi forlot huset, ble vi omringet av et titalls kameraer, mens en rekke mikrofoner ble stukket opp i ansiktene våre. Vi bor bare noen hundre meter fra valglokalet på Apeltun skole, og på den korte gåturen langs Sæterveien ble vi fulgt av en hale fra pressen.

Vel fremme på skolen ble vi tatt jublende imot av en stor masse elever som sto der for å heie på Erna. De hadde oppdaget at de hadde en påtroppende statsminister i skolekretsen, og de ville nok vise at de likte det. Ordfører Trude Drevland, horder av pressefolk, hardtarbeidende valgmedarbeidere og naboer fulgte med da vi kom ut igjen i skolegården etter å ha puttet stemmesedlene i valgurnen.

Erna smilte til fotografene etter tur før hun dro rett til Oslo for å spise bløtkake på Høyres Hus, holde pressekonferanse og forberede kveldens valgvake. På ettermiddagen gjemte hun seg for pressen, mens jeg benyttet sjansen til å treffe noen venner til lunsj i Bergen. Den siste tiden hadde vært så travel at det ble lettest for vennekretsen å møtes på selve valgdagen. Deretter fulgte jeg etter til hovedstaden med fly fra Flesland. Sunnmørsposten ville lage en reportasje og ble med på slep.

I Oslo møtte jeg barna våre hjemme på Smestad. Ingrid og Erik var da 16 og 14 år. Vi visste at vi hadde en lang kveld foran oss. Det første vi gjorde, var derfor å ta T-banen til sentrum og Hard Rock Cafe for å spise en solid middag sammen med noen venner. Nå har den store restauranten på hjørnet av Universitetsgata og Karl Johan stengt for godt, men den gang elsket ungene å gå dit for å spise spareribs mellom stjerne-effektene og de mange tv-skjermene med musikkvideoer. Fra restauranten gikk vi bort til SAS-hotellet på Holbergs plass, Radisson Scandinavia, der valgvaken skulle være. Barna gikk rett opp til Erna på hotellrommet, mens jeg minglet litt med journalistene og Høyre-folkene som var kommet tidlig.

I god tid før valgdagsmålingen klokken 21 gikk jeg opp på rommet vårt og møtte resten av familien. Det var leid en suite i hotellets øverste etasje, med god plass til 20 personer. Erna hadde invitert tidligere statsminister og partileder Kåre Willoch, familien og noen nære venner. I tillegg løp den travle staben hennes ut og inn. Én fotograf fikk også være til stede for å dokumentere det som skulle bli en historisk kveld.

Da Erna gikk ned fra suiten og inntok scenen på valgvaken, var det til øredøvende jubel. En valgseier er et kollektivt arbeid, men det er likevel bare én leder. Partikollegene ropte Ernas navn taktfast og så lenge at hun måtte prøve flere ganger før det ble stille nok til at hun kunne ta ordet. Stemmen hennes bristet litt da hun begynte å snakke og fortalte tilhørerne at de i dag hadde vært med på å skrive historie.

– Velgerne har bestemt at Høyre igjen skal få statsministeren, sa Erna, som nå skulle bli Høyres første regjeringssjef siden Jan P. Syse gikk av i 1990.

Hun tok til tårene da hun takket meg, Ingrid og Erik. Og salen responderte vilt, med taktfaste rop:

– Sindre, Sindre, Sindre!

Det var overveldende. Barna og jeg sto nesten helt fremme ved talerstolen, litt på siden, for å unngå kameravinklene. Da oppmerksomheten ble rettet mot oss, ble jeg rørt. Takken, alle ansiktene og hendene som var rettet i vår retning, gjorde inntrykk. Så skjøt refleksen inn: Jeg måtte beskytte barna. Det var viktig for meg å skjerme dem fra pressedekning i denne situasjonen, og gode partikolleger hjalp til med å slå ring rundt oss.

Stemningen var ekstatisk også da Erna etterpå spaserte fra SAS-hotellet til Stortinget for å delta i den tradisjonelle partilederdebatten etter valget. Team Erna, pressen og en stor flokk med syngende ungdomspolitikere fra Unge Høyre fulgte henne hele veien. Det var et støyende opptog av høylytt glede. De sang av full hals: «Erna er stjerna!»

Samtidig som Erna gikk opp Løvebakken som påtroppende statsminister, gikk Ingrid, Erik og jeg inn døra til stortingsleiligheten på Smestad. Vi visste at vi snart måtte flytte, og at tilværelsen fra nå av ville bli en ganske annen.


Begynnelsen

Da jeg var liten, var det nesten ingen av vennene mine som bar rundt på husnøkler. Der jeg vokste opp, i Larsgården, lot alle huset stå ulåst – eller de la nøklene under matten eller blomsterpotten foran døren. Bilnøklene sto i bilene til langt ut i dette århundret.

Ålesund er bygget på en rekke øyer og halvøyer mellom havet og inngangen til Storfjorden. De største øyene er tett bebygd, men alle er også preget av store friområder med små topptur-mål. Den karakteristiske bykjernen i jugendstil, bygget etter den store bybrannen i 1904, ligger på Aspøy og Nørvøy. Larsgården er bydelen på den østre delen av Nørvøya. Boligstrøket huser rundt 4000 innbyggere og ligger omtrent midt mellom sentrum og Moa, et av landets største kjøpesentre og et handelssenter for hele Sunnmøre. Larsgården er omgitt av fjord og hav. Vi har friområdet Husafjellet oppe bak skolen, egen fotballbane rett ved siden av, lite trafikk og kort vei mellom venner. Skal du ta bussen derfra, må den oftest bestilles fra busselskapet på forhånd – men turen koster likevel det samme som en vanlig rutebussbillett. Vil du heller bruke beina til byen, går Borgernes vei fra gravstedet utover rundt byfjellet og langs sjøen, helt ut til Byparken.

En håndfull av mine beste venner er fremdeles de jeg møtte første skoledag på den splitter nye Larsgården skole. Vi treffes den dag i dag til faste julebord og tar i tillegg gjerne en matbit sammen på en fredagskveld. Etter min mening kommer vi fra det som må være et av verdens fredeligste steder å vokse opp.

For mor, derimot, var  nok årene med barn krevende. Vi var fire søsken som kom til verden i rask rekkefølge: Storebror Jon Arne ble født i april 1963, jeg i juni året etter og lillesøster Randi i september 1965. Deretter tok det tre og et halvt år før lillebror Torgrim dukket opp i februar 1969. Mor var hjemme med oss frem til Torgrim var fire–fem år gammel. Da begynte hun å jobbe i en matbutikk på Moa, på deltid de første årene. Min far Jonny var kontorsjef på Polyform, en bedrift som lagde blåser, bøyer og etter hvert fendere. Han vokste opp innerst i Hjørundfjorden før han flyttet til Ålesund og møtte Reidun fra Bjørkedalen i ungdomslaget Ivar Aasen.

Vi bodde midt i Larsgården og midt i smørøyet for alle aktivitetene der. Dermed fikk vi i søskenflokken mange felles opplevelser i oppveksten. Alle var med i samme speidergruppe, 1. Ålesund. Vi spilte også fotball i Rollon, som er den eldste fotballklubben i byen. Rollon har hjemmebane rett ved siden av skolen vi gikk på. Der spilte vi også i samme skolekorps, Larsgården skolekorps. Livet besto med andre ord av sunne aktiviteter. I Larsgården var det lite bråk. Det eneste foreldrene mine var redde for, var rockemusikk. Én ting var dansen det førte til. De så i tillegg for seg sene kvelder og nattarbeid om vi ble med i slike rockeband. Nei, da var det bedre å ha oss i skolekorpset.

Her var far alltid kasserer. Han var god med penger og solgte vanvittig mange lodd for å finansiere alle instrumentene og de mange korpsturene til forskjellige musikkstevner som vi ble tatt med på. Fergekøer på Vestlandet er en god anledning til å gå fra bil til bil og selge lodd, mente min far. Ettersom alle besøk hos besteforeldrene mine på Finnes og i Bjørkedalen krevde en eller to fergeturer – hver vei – gikk loddene unna.

Storebror Jon Arne har alltid fått med seg det som skjer. Han er oppdatert på det siste, og han ledet også an tidlig på 1970-tallet da slalåmski var den nye trenden. Jon Arne insisterte på at dette var noe vi måtte prøve, og vi klarte å overtale foreldrene våre til å utstyre hele flokken med slalåmski. Den gang tenkte vi ikke på at alpint er mye dyrere enn langrenn. I Ålesund var det bygget en skiheis på Emblemsfjellet, og på Ørskogfjellet en drøy halvtime unna byen var det enda et skitrekk.

Etter hvert forflyttet vi skiaktiviteten vår til Strandafjellet, som er en fergetur unna og har de beste nedfartene nordenfjells. Det ble mange turer ditt. Vi kjørte gjerne hele dagen fra tidlig om morgenen til heisene stengte klokken fire. Torgrim var med fra han var seks år gammel, og det er nok grunnen til at han den dag i dag er en meget habil skiløper. Gleden ved å stå på ski er en av de tingene jeg i dag er glad for å ha overført også til mine egne barn.

I tillegg til ski var turer i skog og mark en populær aktivitet. Vi var på få fjelltopper, men gikk blant annet fra hytte til hytte i Tafjordfjella den sommeren jeg begynte på ungdomsskolen. Det var en flott opplevelse, selv om det også ble siste gang alle seks i familien var på ferie sammen. Etter den sommeren delte vi oss opp, tok sommerjobber, reiste på speiderleirer og på andre turer mer uavhengig av familien for øvrig.

Gjennom speideren, og etter hvert gjennom stadig flere turer med vennegjengen min, ble friluftsliv en viktig del av tilværelsen. I 1983 forlot jeg også Larsgården for å avtjene verneplikt. Jeg gjorde militærtjeneste på Trandum ved Gardermoen, på Heistadmoen ved Kongsberg og på Høybuktmoen ved flyplassen utenfor Kirkenes. Slik ble friluftsevnene videreutviklet, og jeg fikk også anledning til å være en uke på fjellederkurs.

Jeg fortsatte samtidig i speideren, og var med som leder på landsleiren på Notodden i 1985. Speiderleir og regnvær henger ofte sammen, men denne gangen var været så ille at elva Tinnåa og innsjøen Heddalsvannet gikk over sine bredder. Speiderlandsleiren lå på den gamle flyplassen ved Notodden, og store deler av den ble oversvømt. Sunnmøre krets var del av underleiren Tinnå, og dette var ett av områdene der vannet flommet inn over teltplassen. Heldigvis ble vi varslet og forsto hva som kunne skje. Vi satte opp kontrollposter langs vannkanten, og det ble opprettet en krisestab i løpet av kvelden da flommen var på vei. Innsjøen var heldigvis så stor at vannet steg relativt sakte, men etter hvert var det ikke noe annet å gjøre enn å forberede evakuering og varsle alle lederne for de ulike speidertroppene. Da vi forsto at landsleiren var i ferd med å bli slukt av vannet, startet vi evakueringen. I løpet av natten flyttet vi – så vidt jeg husker – 6000 speidere til skoler, idrettshaller og andre trygge steder i området.

Vi jobbet 40 timer sammenhengende uten å sove, og slik lærte jeg hva som bor i oss i krisesituasjoner. Dette gikk bra fordi vi tok de riktige avgjørelsene tidlig, og sto på så lenge vi måtte. Alle ble flyttet uten uhell og med svært lite tap av personlige eiendeler og materiell.

Ikke bare jeg, men også far og søsknene mine ble ledere i speiderbevegelsen. Vi har vært blant arrangørene av mange speiderleirer rundt om i landet. Alle mine søsken har også vært ledere for tropper på verdensspeiderleirer. Den sjansen fikk ikke jeg, men vi har alle grepet de mulighetene som har bydd seg, og erfaringene fra Tinnå og alle de andre leirene har jeg med meg videre i livet.

Jon Arne og jeg innså tidlig at vi kunne få oss en god utdannelse ved å gå på de daværende høyskolene. Vi fordelte dem mellom oss. Han skulle gå på Norges tekniske høyskole (NTH) i Trondheim, og jeg skulle gå på Handelshøyskolen (NHH) i Bergen. Til Randi sa vi at hun måtte da gå på Landbrukshøyskolen (NLH) i Ås. Helt slik ble det ikke. Da Randi var ferdig på Forsvarets flyskole, valgt hun å ta utdannelse som sivilingeniør ved NTH. Torgrim valgte en utdannelse innen fiskerifag. Jeg skulle holde meg til min del av planen, men det måtte skje via en liten omvei.

Først flyttet jeg til Molde. Dette var et klassisk andrevalg. Jeg hadde ikke gode nok karakterer til å velge studiested fritt med en gang, og måtte ta til takke med studier et sted jeg hadde mulighet til å komme inn. Tiden i Molde ble likevel avgjørende, siden det var der jeg ble engasjert i politikk. Det var aldri noe spørsmål om hvilket parti jeg skulle velge, til tross for at ingen i familien min var politisk aktive den gang. Mange år senere ble lillebror Torgrim leder av Ålesund Høyre, og da stilte også far opp på stand, men på dette tidspunktet hadde de av kameratene mine som hadde meldt seg inn i Høyre, gjort det fordi faren til en av dem hadde satt dem opp på Fremskrittspartiets liste. Å være medlem i et annet parti er eneste løsning hvis man vil kreve å bli slettet fra en kommunevalgliste. Heldigvis gjaldt ikke dette meg, og jeg meldte meg inn helt uten et slikt press.

Høyre var det selvskrevne valget. Sosialdemokratiet hadde skakkjørt europeiske økonomier, vi var i ferd med å bli en fotnote i NATO, Norge var nedkjørt og utslitt, vi hadde bare én tv-kanal og butikkene stengte klokken fire. Nesten ingen er sterkere Høyre-velgere enn de som er født på 1960-tallet; vi gikk på skole uten å lære noe og så at noe måtte gjøres. Jeg hadde nok heller sittet hjemme enn å stemme Venstre, siden det var Europa-kampen som ble min politiske oppvåkning. Jeg husker så vidt tilbake til 1972 og den første folkeavstemningen, og var allerede da en ivrig tilhenger av at Norge skulle bli medlem i det som den gang het EF. I Molde ble jeg lokal leder for NKSF, Norges Konservative Studenterforbund. Det var Fredrik Carlsen, onkelen til sjakkmesteren Magnus Carlsen, som i 1984 overtalte meg til å lede denne foreningen. Jeg tenkte jeg skulle gjøre en innsats for å vinne flertallet på høgskolen i Molde; mitt politiske engasjement var aldri ment å vare lenger. Det skulle likevel bli et avgjørende retningsvalg – ja, trolig det viktigste valget jeg har tatt i livet, selv om jeg ikke visste det da.

Det var nemlig slik jeg møtte Erna.

Fra aller første stund snakket vi om politikk. Det var den siste helgen i februar 1986. Vi møttes på Dombås der konservative studentpolitikere var samlet til landsmøte for første gang på halvannet år. Fredrik var leder nasjonalt og kom til Dombås fra Trondheim, der han studerte. Jeg dro av gårde fra Molde sammen med han som etterfulgte meg som leder, Haldor Hårvik. Mange av de politiske sakene som skulle opp til behandling på landsmøtet, krevde samarbeid på tvers av delegasjonene, og i den forbindelse møtte jeg lederen for delegasjonen fra Bergen i et stort møterom på Dombås hotell. Vi ble umiddelbart politiske allierte. Nesten alle de 120 delegatene på dette landsmøtet er fortsatt mine venner, noen av dem nære. Lederen fra Bergen skulle også bli min ektefelle, men det ante vi ingenting om da. Det var politikken som sto i sentrum.

På årsmøtet sto det strid mellom Oslo, Bergen og Trondheim. Som så ofte ellers i slike tilfeller ligger det gjerne en blanding av både politikk og personkonflikt i bunnen av slike uenigheter. Kampen om ledervervet var jevn. Det sto mellom Oslos kandidat og Lars Arne Ryssdal, som til slutt ble valgt. Det var klare skiller og fraksjonering i gangene. Avdelinger fra ulike deler av landet måtte samarbeide om å støtte Lars Arne hvis han skulle vinne frem. Han var kandidat fra Trondheim, men med bakgrunn fra Bergen. Bergensdelegasjonen hadde kommet med tog til Dombås og hadde nok lagt sine planer på veien. Jeg ble tatt mer på sengen. Striden rundt det politiske innholdet husker jeg ikke i detalj i dag, men jeg husker at Erna var den fremste talspersonen for en av de tre største foreningene og måtte på talerstolen og gå i bresjen for Bergens syn. Jeg røk sammen med et par andre om subsidiering av pelsdyroppdrett. Ja, vi i NKSF var faktisk tidlig ute da vi stemte imot subsidiering av denne bransjen, men jeg må nok innrømme at vi var mer opptatt av å si nei til subsidiering av landbruket enn av dyrevelferd.

Jeg husker ikke Erna som en særegen stjerne fra dette møtet. Det var veldig mange flinke folk til stede. Det jeg likevel husker godt, er at Erna ga inntrykk av å være en voksen politiker blant alle de unge studentene. Hun hadde vært i Oslo, hadde jobbet for Operasjon Dagsverk og kunne det politiske håndverket. Den gang var hun akkurat blitt 25 år, mens vi andre stort sett var både yngre og mindre modne. Hun ledet også en ganske ny, frisk gjeng fra Bergen. Jeg var fascinert og imponert over at hun fikk det som hun ville. Da vi hadde en durabelig fest på lørdagen, ble det likevel ingen flørting. Erna gikk og la seg relativt tidlig, og vi hadde heller ikke et slikt blikk for hverandre da. Det ble ikke annet mellom oss på den turen enn at vi begge forsto at vi kunne jobbe politisk sammen – og at vi sammen kunne utfordre de radikale politiske kreftene.


Et felles prosjekt

Etter at vi hadde vært på Dombås, jobbet jeg for at NKSF skulle få gjennomslag for å flytte arbeidsutvalget i distriktshøyskolenes landsforbund til Molde. Mitt engasjement ble kronet med seier. Jeg var fortsatt engasjert politisk, men selv var jeg samme høst på vei videre.

Endelig skulle jeg til Handelshøyskolen. Jeg var fullt fokusert på studiene, og null interessert i studentmiljøet. Derfor prioriterte jeg fjelltur med broren min fremfor immatrikulering i Bergen. Verden lå for mine føtter, og jeg var trygg på at alt skulle bli bra. Derfor stresset jeg heller ikke med å ordne meg hybel på forhånd, men kom til byen og sov på en kamerats sofa. Jeg hadde rett, jeg kunne ta det rolig – allerede neste dag fant jeg et sted å bo.

Da jeg flyttet til Bergen, var Erna leder av valgkomiteen i Bergens Konservative Studenterforening (BKSF). Etter 68-ernes mangeårige dominans vant vi konservative stadig mer terreng i studentpolitikken. Et skifte i Norges Gymnasiastsamband (NGS) i 1979 ble viktig. Studentpolitikken var i endring, og det viste seg raskt at dette var en endring jeg ville være med på å drive frem. I desember 1987 vant jeg en votering mot en sosialdemokrat for å bli handelshøyskolestudentenes representant i arbeidsutvalget som styrte studentpolitikken i byen.

Snart spurte Erna meg om jeg ville bli nestleder i BKSF, og jeg svarte ja. Før valgmøtet ble avholdt, hadde Ernas utvalgte lederkandidat imidlertid trukket seg. Dermed rykket jeg opp til å lede studentforeningen. Jeg hadde egentlig ikke lyst, men Erna overtalte meg. Samme år ble hun selv valgt inn i bystyret i Bergen.

Erna og jeg var med i et fremoverlent studentpolitisk miljø. Den harde kjernen var en ti–tolv personer som hadde delvis betalte jobber i studentpolitikken og av den grunn kunne bruke litt lengre tid på studiene. Vår verden strakk seg fra Café Opera til Studentsenteret i Bergen. Høyres kontor lå på denne tiden også langs denne aksen.

Vi så for oss at BKSF skulle bli den ledende studentforeningen i vestlandsbyen. Erna satt som studentrepresentant i kollegiet på universitetet, mens jeg var én av to konservative medlemmer i arbeidsutvalget. Vi styrte de tre organene i studentpolitikken: Studentrådet, Studenttinget og lokallaget til Studentunionen (NSU) i Bergen. Den andre konservative i arbeidsutvalget var Hermann Smith-Sivertsen. I dag er han lokalpolitiker i Oslo og har vært leder av Ullern Høyre. Etter hvert fikk vi også hjelp av at jusstudenten Raymond Engelsen. Hermann tok på seg den nasjonale rollen som leder av NKSF i 1988, mens vi andre arbeidet for saken i Bergen. En av dem vi rekrutterte, var Monica Mæland. Hun ble siden byrådsleder i Bergen – i ti suksessrike år – og deretter statsråd i flere poster hos Erna gjennom åtte år.

Med Erna som politisk lederskikkelse klarte vi å erobre stadig flere posisjoner, og vi ble et stort miljø av konservative studentpolitikere. Det var ingen tvil om at hun var den som kunne gjøre den beste jobben for oss – Erna hadde alle forutsetninger: stor interesse for de politiske sakene, vilje til prioritering, stor overtalelsesevne og en sterk naturlig autoritet.

Min mor var ikke den eneste som tidlig så mulighetene for Ernas politiske karriere. Allerede i studietiden var vi i den indre krets rundt Erna klar over at hun kunne nå så langt hun ville i politikken. Samtidig som Erna var folkevalgt i bystyret, fortsatte hun likevel i universitetskollegiet. Jeg ble på min side styreleder i Studentsamskipnaden i 1988, som første student siden 1970-tallet. Vi fikk også et flertall av konservative studenter i styret for aller første gang. Hermanns lillebror Martin Smith-Sivertsen ble  leder av arbeidsutvalget for studentene, som den første konservative noensinne.

Vi hadde mye vi ville utrette politisk. Stipendandelen var lav, og Studentsamskipnadens oppgaver ble løst på en lite tilfredsstillende måte. Det var for få boliger til studenter, og innsatsen for å skaffe barnehager til studentforeldre og arbeidet med studentenes psykiske helse  ble ikke godt nok ivaretatt. Fortsatt møter studentene utfordringer, men sammen med mine kolleger i Trondheim og Oslo fikk vi tatt tak i noe. Sammen med John Christian Elden, som da var styreleder i Studentsamskipnaden i Oslo, gikk jeg direkte til Stortinget med noen av ønskene og innspillene våre.

Ifølge regelverket for studentboliger var det den gang ikke mulig for samskipnadene å kjøpe og pusse opp brukte boliger; kun nye boliger var støtteberettiget. Vi fikk Stortinget med på å justere disse reglene, og studentsamskipnadene har siden kjøpt opp mange forskjellige eiendommer som de har utviklet til gode studentboliger. Ved hjelp av mange gode krefter fikk studentbarnehagene og studentenes psykiske helsetjeneste også større plass på statsbudsjettet. Det gjenstår selvsagt fortsatt mye også på disse områdene, men noe fikk vi altså gjort. 

På Høyres landsmøte i Trondheim i 1991 fikk Unge Høyre og NKSF til slutt gjennomslag for en stipendandel på 30 prosent. Snart justerte også de andre partiene politikken etter Høyres vedtak. Det var slutten for Arbeiderpartiets stipendandel på fattige 13 prosent. Fra da av ble stipendene gradvis økt.

Nasjonalt gikk det på 1980-tallet ikke så bra med drømmen om en konservativ maktovertagelse. Riktignok klarte NKSF å sikre lederskapet i den mindre studentorganisasjonen Distriktshøyskolenes Landsforbund, men hovedorganisasjonen NSU var fortsatt styrt av venstresiden. På landsmøtene i Studentunionen hadde delegasjonen fra Universitetet i Oslo konservativt flertall i 1986. I 1987 hadde delegasjonen fra Bergen det, og i 1988 var turen kommet til Trondheim. Det skulle ta flere år før alle delegasjonene hadde konservativt flertall samtidig, noe som nærmest var en forutsetning for å få gjennomslag. I 1986 fikk vi likevel inn den første konservative i ledelsen av Studentunionen, og etter hvert klarte vi også å få valgt en konservativ nasjonal leder. Selv var jeg konservativ kandidat til å lede Studentunionen i 1987. Jeg tapte valget for nå avdøde Torgeir Aakvaag Stokke.

På det personlige plan gikk det bedre. Erna og jeg oppdaget allerede på Dombås at vi passet godt sammen politisk, og etter hvert som vi brukte tid med hverandre, fant vi ut at vi passet sammen på andre måter også. Gjennom engasjementet i studentpolitikken så vi hverandre flere ganger i uken.

Jeg falt for Ernas snillhet, humor og omsorg. Hun passet alltid på og tok seg av meg. Oftere og oftere spiste vi middag sammen, dro på turer og utforsket Bergens uteliv. Vi oppdaget at vi likte å tilbringe stadig mer tid sammen, bare vi to. Slik utviklet vennskapet vårt seg til at vi ble kjærester, og vi har holdt sammen siden. På feiringen av grunnskolens 250-årsjubileum i Håkonshallen i 1988 var jeg for første gang med på noe offisielt som Ernas følge. Det skulle likevel ta enda noen år før jeg presenterte henne for foreldrene mine. Vi lot forholdet vårt få utvikle seg først.

Samtidig bidro en gruppe erfarne høyrefolk fra Bergen til at Erna i en alder av 28 år fikk den sikre tredjeplassen på stortingslisten i Hordaland. Nå gikk valget i 1989 så bra at også fjerdeplassen på Høyres liste ga stortingsmandat, men at Erna ble plassert på tredje, var et signal om at hun allerede hadde skaffet seg sterke støttespillere i lokalpartiet i Bergen og på fylkesnivå i Hordaland. Hun dro i alle tilfeller til Oslo, og neste sommer, i 1990, kom jeg etter. Det ble mange turer rundt Østensjøvannet, like i nærheten av Ernas stortingsleilighet på Skøyenåsen. Der bodde hun i et år eller to. Jeg bosatte meg først på Bislett, i en 50 kvadratmeters leilighet i første etasje. Da Erna fikk ny pendlerleilighet i Parkveien midt i byen, fant vi etter hvert ut at vi like gjerne kunne bli samboere. Dette var mer pragmatisk enn romantisk, siden vi uansett var sammen hele tiden. Jeg solgte min leilighet etter bare ett år, med 20 000 kroner i fortjeneste. Det skulle jeg aldri gjort. Hadde vi beholdt den leiligheten, ville vi tjent millioner på den i dag.

Ved siden av samboerskapet som vi etablerte tidlig på 1990-tallet, hadde Erna og jeg et felles politisk prosjekt: Vi ønsket begge sterkt at Norge skulle bli medlem av Den europeiske union. Tross mye hardt arbeid fra Ernas side, gikk det ikke slik i slutten av november 1994. Ja-siden tapte slaget om norsk EU-medlemskap på grunn av velgere som bodde mellom Stavanger og Bergen. I resten av landet – men noen unntak, som Engerdal – gikk ja-siden frem sammenlignet med folkeavstemningen i 1972. I mange kommuner i Olje-Norge var det motsatt. Der gikk ja-siden tilbake. Selv i Bergen klarte ja-siden bare så vidt å sikre flertall i 1994, med 51 prosent. I 1972 vant ja-siden byen med solide 59 prosent. I Stavanger gikk ja-siden fra 56 prosent i 1972 til 55 prosent i 1994. Oljepolitikk var lite fremme i EU-kampen, men oljekommunene på Vestlandet sørget for at ja-siden tapte striden. Ålesund gikk derimot fra et klart nei-flertall i 1972 til å bli en ja-by i 1994, noe jeg var glad for.

Sett i ettertid tenker jeg at det store engasjementet og innsatsen for å få Norge inn i det europeiske fellesskapet brakte Erna og meg nærmere hverandre. Da Erna skulle debattere mot nei-dronningen Anne Enger Lahnstein, var det jeg som kjørte henne til Austevoll. Hun var styremedlem i Europabevegelsen og jobbet mer eller mindre heltid for saken; jeg var aktivist og aktiv støttespiller. Vi reiste land og strand rundt, drodlet og jobbet som et team.

EU-debatten splittet Norge og ødela familieselskaper. Som frontfigur i EU-kampen fikk Erna flere trusselbrev, og etter en kronikk opplevde jeg selv det samme. Dette var første, men ikke siste gang vi skulle erfare hvor tøff motstand man kan møte når man jobber for noe man tror på.

De to fellesprosjektene våre – etablering av samboerskap og innsats for medlemskap – gjorde at vi ble skikkelig sammensveiset både personlig og politisk i løpet av disse årene.

For partiet Høyre sto det dårligere til. Høyre ble utmanøvrert av Arbeiderpartiet i valgkampen i 1993, da Gro Harlem Brundtland klarte det sterke resultatet 36,9 prosent. Fra høyresiden ble partiet i større grad utfordret av Fremskrittspartiet, og både i 1989 og 1997 viste dette partiet at det særlig kunne gjøre innhogg i Høyres oppslutning blant menn i privat sektor.

Hjemme satt Erna og jeg i lange diskusjoner om dette. Vi tenkte at det vi sammen med gode venner hadde fått til i studentpolitikken, burde la seg gjøre også på nasjonalt politisk plan. Riktignok klarte ytre venstre i mindre grad å utfordre Arbeiderpartiet i rikspolitikken enn i studentpolitikken, men at Arbeiderpartiet skulle klare å holde så godt på «lilla»-velgerne på 1990-tallet, var overraskende.  

Valget i 1993 førte til at Kaci Kullmann Five trakk seg fra politikken. Også mange andre i hennes generasjon forsvant fra Høyres rekker til privat næringsliv. Partiet sto igjen med Jan Petersen og Ernas generasjon av politikere. Jan fikk med seg yngre politikere i partiledelsen, men partiet fikk ikke noe løft hos velgerne. Velgere som gikk lei av Arbeiderpartiet etter at Gro trakk seg i 1996, gikk til andre partier enn Høyre.

Erna hadde stilt opp i de vervene som Høyre ønsket at hun skulle ta, men i partiledelsen foretrakk partiet andre enn henne på denne tiden. Erna konsentrerte seg om Hordaland og Bergen. Hun sto bak et generasjonsskifte i årene som fulgte, og bidro slik til rekruttering av neste generasjon høyrepolitikere fra Vestlandet.

Etter valget i 1993 fikk Erna ny leilighet i Pilestredet. Vi trivdes og fungerte fortsatt godt sammen etter flyttingen, og i 1995 ble vi enige om å gifte oss og deretter forsøke å få barn. Vi er nok ingen utpregede romantikere, for det var ikke noe storslått frieri, men en felles avtale vi gjorde i sofakroken over en flaske vin. Vi ville ha barn sammen, og da kunne vi like gjerne gifte oss. Raskt ble vi også enige om å gjøre det i utlandet, og vi begynte å lete etter første ledige tid på ulike ambassader. Vi giftet oss på konsulatet i Paris på skuddårsdagen i 1996, ti år etter at vi møttes på Dombås for første gang. Det er i grunnen både praktisk og økonomisk med en slik dato; vi feirer bryllupsdag bare hvert fjerde år.

Erna kjente en av dem som jobbet på ambassaden fra NGS, men vi hadde bare med oss Ernas forlover og hans daværende kjæreste under vielsen. Rolf Horn er en norsk-fransk mann som bodde og fremdeles bor utenfor Paris, min forlover var Einar Svinø, den eneste av gutta i gjengen min som fortsatt bor i Larsgården. Etter vielsen spiste vi lunsj på en fin restaurant på Champs-Élysées, der Rolf hadde bestilt bord. Erna og jeg bodde på et familiehotell i Latinerkvarteret, og på kvelden spiste vi middag alene. Bryllupsreisen begrenset seg til denne ene langhelga, fra torsdag til søndag. Jeg hadde aldri vært i Paris før, og på denne tiden av året kan man gjøre unna all sightseeing uten kø ved severdighetene. Det var mye kaldere enn vi hadde trodd, med østlig vind og to grader, men vi fikk likevel mye ut av turen. I mai samme år samlet vi venner og familie, til sammen rundt 70 gjester, til en heidundrende bryllupsfest i Bergen, i forsamlingslokalene til døveskolen der.

Ingrid kom til verden i påsken 1997. Fødselen var ikke så godt planlagt. Den kom i et valgår, og Ernas mandat i Hordaland var utsatt. Derfor ble vi enige om at hun kun tok tre måneders mammapermisjon, mens jeg tok seks måneders pappapermisjon gjennom sommeren og valgkampen. Hver dag trillet jeg frem og tilbake til Stortinget. Jeg ble på hils med alle vaktene, som kjente meg igjen og slapp meg forbi med babyen slik at Erna kunne amme. Da vi kjøpte vår første bil, en Opel Astra som vi betalte 150 000 kroner for, kunne jeg bare kjøre rett ned i stortingsgarasjen og bli sluppet inn der.

Gjennom valgkampen kjørte vi rundt i Opel-en sammen, Erna, Ingrid og jeg. Vi startet stort sett hver dag tidlig fra leiligheten vår i Bergen sentrum og kjørte av gårde med bilen fullastet med barnevogn og annet utstyr. Turene gikk til Austrheim, Matrefjella og andre steder rundt i Hordaland. Erna holdt appeller, var på husbesøk, deltok i debatter og på møter, sto på stand og var på bedriftsbesøk. Babyen og jeg var aldri langt unna. Ingrid hadde begynt å bli litt større, så det gikk veldig greit. Hun var et eksemplarisk barn som sov godt og hadde fin døgnrytme. Jeg hadde også glede av turene. Særlig syntes jeg det var spennende å besøke Havforskningsinstituttets forskning for oppdrett ved Matre og se på en ny næring som var i ferd med å bryte gjennom for alvor. Det ble en morsom dag som pekte fremover mot den sjømatnæringen vi etter hvert har utviklet i Norge.

Til tross for politisk motvind for Høyre i valgkampen, klarte Erna med et nødskrik å sikre plassen på Stortinget. Selv om Høyre gjorde et svakt valg i Hordaland og bare fikk inn to mandater derfra, gikk det slik vi hadde håpet. Vi dro tilbake til Oslo for å flytte etter valget. Nå var vi en familie, og vi trengte større plass. Det var bakgrunnen for at vi fikk en av Stortingets familieleiligheter på Smestad. Jeg jobbet den gang som redaktør i forlaget Ad Notam Gyldendal og ga ut økonomibøker med titler som Kvalitetsledelse og internkontroll og Driftsregnskap. Det var på mange måter en fin jobb, men ikke perfekt for meg. Jeg er mer en tallmann enn en tekstmann. Sånn sett ble dette for mye tekst og lesing for min del. Etter fem spennende år skjønte jeg at jeg nok ikke var skapt for å være forlegger. Da vi bestemte oss for å få barn, måtte vi også ta et valg. Erna ville prøve seg ytterligere i politikken, og vi fant ut at jeg kanskje skulle se meg om etter en jobb som innebar mindre reising og færre lange dager. Skal man gjøre politisk karriere, kan man ikke ta lange pauser. Hvis Erna ikke skulle ta gjenvalg, ville hun falle ut av det politiske stigespillet. Vi ble enige om å legge til rette for at hun skulle fortsette. Skulle hun stille til valg samme år som hun fikk barn, måtte jeg legge til rette for at hun kunne drive valgkamp.

Det var viktig at barna hadde én forelder som kunne være sterkt til stede i hverdagen, og Erna og jeg ble enige om at jeg tok hovedansvaret mens hun skulle bidra så mye som hun kunne. Jeg brukte tiden i pappapermisjon til å se meg om etter en ny jobb. Den 2. januar 1998 startet jeg som rådgiver i Prosessindustriens Landsforening (PIL). Det var ikke gitt at det skulle falle ut så heldig. I løpet av permisjonstiden hadde jeg søkt på flere jobber som jeg ikke fikk, men én morgen, mens vi spiste frokost og leste aviser, sa Erna til meg: 

– Denne jobben må du vurdere å søke på, og så ga hun meg avisen hvor stillingsannonsen sto.

Det er alltid bra med flere øyne som følger med når du er på jobbjakt. Det var en liten annonse, og det er ikke sikkert jeg hadde sett den i en travel tid med et lite barn.

Jobben i PIL ble en fulltreffer. Jeg fikk flinke kolleger, en god sjef og masse spennende arbeidsoppgaver innen næringspolitikk. I NHO fikk jeg bedre tid til barna og bedre lønn enn jeg hadde hatt i forlaget. Det er ikke rart at NHO som arbeidsgiver har en trekkraft på småbarnsforeldre. Det er lett å planlegge hverdagen, og du vet stort sett alltid hva som skjer til høsten eller til våren. I denne jobben kan du planlegge langt fremover.

Om sommeren skulle Ingrid døpes i domkirken i Bergen, som var vår lokale kirke den gangen. Etter hvert ble det imidlertid klart at min mor ikke ville makte å dra til Bergen for å være med på dåpen. Hun var for syk. Erna tok ansvar, snakket med kirken og fikk flyttet seremonien til Borgund kirke i Ålesund. Ålesund viste seg fra sin beste side 20. juli, og det ble en flott dåp og et påfølgende selskap på Larsgården. Mor var i strålende humør. Hun fikk være vertinne en siste gang. Ernas mor var i superform, og de to voksne damene koste seg med barnebarnet og gledet seg over at familiene var samlet.

Noen uker etter valget døde så mor. Etter mange års kamp mot kreft gikk hun bort i slutten av september 1997. Erna hadde noen roligere dager nå som valget var over, og jeg satte meg i bilen og dro til Ålesund i pappapermisjonen. Mens Erna tok seg av Ingrid, kunne jeg være noen dager i barndomshjemmet og snakke med mor da livet gikk mot slutten. Hun visste selv at hun skulle dø, men hun likte å prate og hadde mye på hjertet.

Etter barnedåpen ble behandlingen av mor avsluttet, og hun flyttet fra sykehuset og hjem. Hun lå i sin egen seng med lindrende behandling, med min far som sykepleier. Mor gikk på sterke medikamenter for å lindre smertene, men hun var helt klar, og vi satt og snakket sammen  om livet, barn og barnebarn, og om hvordan vi skulle klare oss uten henne. Hun sa at vi ville få god hjelp til barna fra far.

– Bare de blir store nok, helst seks–syv år, sa hun. – Han er nok ikke til så god hjelp i de tidligere årene.

Uken etter døde mor. Hun ble bare 63 år gammel. Vi dro til Ålesund igjen, og hun ble begravet i Borgund kirke. Vi var tilbake i samme kirkerom som da Ingrid ble døpt tre måneder tidligere. Det er over 25 år siden nå, men jeg blir fortsatt trist når jeg tenker på mors tidlige bortgang. Jeg skulle så inderlig gjerne hatt henne lenger, både for min egen og for barnas skyld. Hun fikk imidlertid rett om mannen sin. Far ble en super barnevakt som i alle valgkamper siden har kommet til Oslo for å hjelpe oss.

To år etter Ingrid kom også Erik til verden. Det skjedde i påsken 1999. Det er bare fjorten dager mellom bursdagene til barna, og dermed har påskene våre ofte hatt barnebursdag som en viktig ingrediens. Livet på Smestad på denne tiden lignet et ganske vanlig familieliv. Alle kom hjem til middag hver dag. Det var jobb, barnehage, familie, venner og mye moro. Frem til høsten 2001 hadde Erna og jeg også en relativt jevn fordeling av oppgaver i hjemmet, som vasking, handling og bringing til og fra barnehage og fritidsaktiviteter. Barna, Erna og jeg bygget samtidig opp en vennekrets i nærmiljøet. Smestad ble et godt sted for oss. Her etablerte vi familien vår i løpet av disse årene, og jeg tror barna er glade for at vi gjorde det slik.

Etter at jeg la studentpolitikken på hyllen i 1990, forsøkte jeg selv å delta i arbeidet i Oslo Høyre. Jeg tok på meg oppgaver i lokallaget på Bolteløkka, var leder av St. Hanshaugen Høyre i 1992–1993 og hadde også noen andre politiske verv.

Da vi flyttet til Smestad og Ullern bydel, tenkte jeg at jeg skulle fortsette å bidra litt lokalt. Jeg siktet meg inn på årsmøtet i Ullern Høyre høsten 1997. Flere av vennene mine var engasjert i bydelen, og jeg tenkte at jeg kunne hjelpe dem i arbeidet. Noen dager før årsmøtet, som ble holdt på kveldstid, sa jeg til Erna at jeg kunne tenke meg å gå.

– Det kan du ikke, sa Erna da. – Jeg skal være innleder til den politiske diskusjonen, og vi har ikke barnevakt.

Den kvelden tok min lokalpolitiske innsats slutt. Jeg hadde stått på Høyres liste ved kommunevalget i 1995, men ble ikke valgt inn da. Etter hvert som andre gikk bort eller flyttet, ble det plass til nye varapersoner. Politisk heter det at du rykker opp fra kjelleren. Før valget i 1999 var jeg den siste som rykket opp fra «kjelleren» for å bli vara til bystyret. Men med unntak av den ene måneden dette varte, har jeg ikke hatt flere verv siden 1997.

Politikk ble fra da av Ernas gebet i vår familie.

